Blatter: - Kan ha vært feil å gi fotball-VM til Qatar
- Det kan være at vi har gjort feil ved å tildele Qatar mesterskapet i 2022, innrømmet Blatter for aller første gang mandag. Da FIFA ga Qatar mesterskapet om ni år, var det en svært kontroversielle avgjørelse, for dersom VM skal gå midt på sommeren som har vært vanlig, kommer spillerne til å måtte tåle temperaturer opp mot 50 grader Celcius under kampene. Det har gjort at noen, blant andre, Sepp Blatter, har foreslått å flytte mesterskapet til vintersesongen i Europa. Forslaget har skapt sterke protester i store fotballnasjoner som England, Spania, Italia, Tyskland og Frankrike. - Det kan være at vi gjorde en feil da vi ga fotball-VM til Qatar, innrømmer Blatter overfor insideworldfotball.com. Så sent som i mai sa Blatter at det ikke var mulig å spille VM i juni og juli som har vært vanlig til nå. - Vi må se på realitetene, både de politiske og de geografiske, sa Blatter da. Han sa også at europeere og søramerikanere må innse at fotball er en verdensidrett som ikke lenger domineres og styres av disse to verdensdelene, og han sier at han håper FIFA-styret vil godkjenne forslaget hans om å flytte turneringen til vinteren. Dersom det skjer, kommer det til å bli bråk. (©NTB)
Sepp Blatter, presidenten i Det internasjonale fotballforbundet (FIFA), tviler på om det var riktig å gi fotball-VM til Qatar i 2022.